শিশুর পেটের ভিতরে রয়েছে তারই যমজ। দেড় ঘণ্টার অস্ত্রোপচারের শেষে সেই ভ্রুণটিকে বাদ দেওয়ার পরে চিকিৎসকরা বলছেন, প্রতি পাঁচ লক্ষে একটি শিশুর ক্ষেত্রে এই বিরল ঘটনা ঘটে। চিকিৎসাবিজ্ঞানের পরিভাষায় একে বলে ‘ফিটাস ইন ফেটু’।
সর্বভারতীয় এক সংবাদমাধ্যমের প্রতিবেদন অনুযায়ী, ঘটনাটি উত্তর প্রদেশের। শিশুটির জন্মের পরে চিকিৎসকরা প্রথমে ধরতেই পারেননি, শিশুটির কোনও সমস্যা রয়েছে।
জন্মের কুড়ি দিনের মধ্যে শিশুটি ফের অসুস্থ হয়ে পড়ায় তাকে স্যর সুন্দরলাল হাসপাতালে ভর্তি করা হয়। সাধারণ জ্বর পেট ব্যথা ভেবে চিকিৎসা শুরু করতেই চিকিৎসকরা রীতিমতো হকচকিয়ে যান। দেখা যায়, শিশুটির পাকস্থলীতে রয়ে গিয়েছে তার যমজের ভ্রুণ। ভ্রুণটির ততদিনে হাত পা স্পাইনাল কর্ডও তৈরি হয়েছে। এর পরে তড়িঘড়ি অস্ত্রোপচারের সিদ্ধান্ত নেন চিকিৎসকরা। বলাই বাহুল্য, বাদ দেওয়া হয় ভ্রুণটিকে।
চিকিৎসকের দাবি, সারা পৃথিবীতে ২০০-র বেশি এমন ঘটনার নজির নেই। আপাতত শিশুটি ভাল আছে।